Kampala
Bya Kizito Musoke     Abanene abeesitudde okugenda ku mukolo gwa kansala Richard Lumu ogw’okuyingira ennyumba ye baayolese bulungi obukulu n’ekitiibwa Buganda ky’ewa omuntu azimba enju.   Kansala Lumu akiikirira eggombolola ya Sekanyonyi ku lukiiko lwa disitulikiti e Mityana ye yakoze omukolo gw’okuyingira enju, kwe yagabulidde abantu omwabadde ne Katikkiro wa Buganda Ying. J.B. Walusimbi eyabadde omugenyi omukulu.   Lumu ne mukyalawe Diana Lumu baazimbye amaka ku kyalo Kittanswa , ekisangibwa mu ggombolola ye Sekanyonyi era ng’omukolo gwabaddewo ku Lwomukaaga nga March 31, 2012.   Omukolo guno gwetabyeko abantu bangi omwabadde Katikkiro wa Buganda J.B Walusimbi, minisita w’ebyobulamu e Mmengo Nelson Kawalya, omubaka Ssozi Kaddumukasa, meeya we Mityana Fred Kikaawa n’abantu abalala bangi.   Okumanya okuzimba enju kwa kitiibwa ne bannaddiini tebaalutumiddwa mwana okujja okusabira enju n’abagenda okugibeeramu. Misa yakulembeddwa Episcope Vicar wa Mitara Maria Charles Kato era nga kkwaaya ya St Cecilia eya Kiyinda Mityana ye yakulembeddemu okusaba.   Mu kwogera kwe Katikkiro yasiimye Lumu era n’amutongoza okubeera omumuli ku kyalo, olwokuba omukozi asobodde okukozesa obulungi ettaka lye ng’alimirako n’okulundirako.          Richard Lumu ne mukyalawe.     Ku mukolo guno omubaka Ssozi Kaddumukasa kwe yasinzidde n’alangirira nga bwatajja kuddamu kwesimba ku kifo kino , era n’akubiriza abantu bulijjo okulondanga abantu abawulize eri Ssaabasajja nga Lumu.             Bannamityana omukolo baagujjumbidde era layini y’emmere yasusse              Bannaddiini nga basabira ennyumba ya Balumu.    Abantu abeetabye ku mukolo baalidde emmere ne basindisa bigere n’abamu ne bagisiba okutwalira abaasigadde eka nabo bakakase bwe babagabudde ekijjulo makeke. Sooda obwedda n’owemmindi asena.   Mu bikyuse edda mu kuyingira enju abantu nga basooka kubagabula mmwwaanyi nga nayo bagisalira enkoko era nga ku kijjulo ekiriibwa kubaako n’obutiko obutaliimu munnyo, wamu ne bannyini nju okugikuza.             Katikkiro J.B. Walusimbi nga bamujjulira oluwombo.          Charles Serugga Owa Bukedde TV nga yeegeyaamu ne munne ku mukolo.               Omubaka Kaddu Mukasa (ku kkono) nga yeeroboza effi.     Leero bino byonna byasikirwab kusaba nga bannaddiini bawa ennyumba n’abagirimu omukisa olwo nga biwedde nga bwe kyabadde ewa Lumu.   Paasika Balumu, ebasanze mu ssanyu anti amaka mapya n’obulamu buggya.
swh_Latn lug_Latn